Иван Вазов
Беглец

chitanka.info

О град крамолен, столнино прашлива,

бегах от твойте радости и язви!

Като дете на майчини си пазви,

почивам мирно в таз природа дива,

далеч от твойта суета и плесен

и бляск от маски лъскави и грозни

души. Далекий писък паровозни

ме плаши, от ехтежа тук донесен.

И сякаш чувам зов: „Беглецо, хайде!

Назад!“ Но той умира в планината…

И пак седа един и зад скалата

аз гледам слънце как ще зайде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.